Man op pad terug van begrafnis vermoorDie gekaapte Kia-afleweringsvoertuig. (Foto: Rusa/Facebook) ’n Man is die afgelope naweek op pad terug van ’n begrafnis in KwaZulu-Natal doodgeskiet en sy voertuig gekaap. Sy vriend het die kaping oorleef. Reaction Unit South Africa (Rusa) sê sy beamptes is Saterdag omstreeks 23:50 na ’n toneel in Canelands, Verulam, ontbied. Die beamptes het met hul aankoms op die toneel naby die Canelands-brug die liggaam van ’n man in ’n plas bloed op die grond aangetref. ’n Getraumatiseerde man het by die liggaam gestaan. ‘n Koeëldoppie op die toneel. (Foto: Rusa/Facebook) Dié man het verduidelik dat hy agter die stuur van ’n Kia-afleweringsvoertuig was toe hy en sy passasier deur kapers voorgekeer is. Die bestuurder het naby ’n vurk op die pad, wat deur onlangse oorstromings beskadig is, spoed verminder toe ’n wit bakkie hul pad versper het. Verskeie verdagtes het uit die bakkie geklim en vuurwapens op die twee mans gerig. Die verdagtes het hulle aangesê om uit hul voertuig te klim. Die verdagtes het die passasier in die kop geskiet terwyl hy uit die voertuig geklim het. Die verdagtes het daarna in die afleweringsvoertuig op die vlug geslaan. Die voertuig is Sondagoggend naby Vincent Dickensonweg in Canelands in ligte laaie aangetref. Daar was geen spoor van die kapers nie.